[{"text_idx": "#000000", "text": "Rhagolwg: Rownd derfynol Cwpan Cymru JD"}, {"text_idx": "#000003", "text": "Mae Pen-y-bont wedi cyrraedd rownd derfynol y gystadleuaeth am y tro cyntaf yn eu hanes a bydd ti\u0302m Rhys Griffiths yn ysu i achosi sioc i gael eu henw ar y tlws a sicrhau lle yn Ewrop."}, {"text_idx": "#000004", "text": "Pen-y-bont bydd clwb rhif 53 i ymddangos yn rownd derfynol Cwpan Cymru, a pe bae nhw\u2019n fuddugol, nhw fyddai clwb rhif 35 i ennill y Gwpan."}, {"text_idx": "#000005", "text": "Ond ar o\u0302l selio\u2019r bencampwriaeth am y tro cyntaf ers tair blynedd bydd Anthony Limbrick yn anelu am y dwbl yn ei dymor llawn cyntaf fel rheolwr Y Seintiau Newydd."}, {"text_idx": "#000006", "text": "Y Seintiau Newydd yw deiliaid presennol y cwpan ar o\u0302l ennill y gystadleuaeth am y seithfed tro yn eu hanes yn 2018/19, sef y tro diwethaf i\u2019r gystadleuaeth gyrraedd ei therfyn."}, {"text_idx": "#000008", "text": "Mae\u2019r bedair ge\u0302m gynghrair rhwng y timau\u2019r tymor yma wedi bod yn rhai agos tu hwnt gyda dwy o rheiny\u2019n gorffen yn gyfartal, ond dyw\u2019r Seintiau Newydd erioed wedi colli yn erbyn Pen-y-bont (ennill 9, cyfartal 2)."}, {"text_idx": "#000009", "text": "Os yw momentwm yn ffactor gwirioneddel mewn pe\u0302l-droed yna mae\u2019n gaddo i fod yn brynhawn caled i fechgyn Pen-y-bont gan eu bod wedi colli eu saith ge\u0302m ddiwethaf gan sgorio dim ond un go\u0302l (vs YSN)."}, {"text_idx": "#000010", "text": "Ac er i Rhys Griffiths chwarae\u2019r ti\u0302m ieuenctid yn erbyn Y Bala\u2019r penwythnos diwethaf byddai\u2019r golled drom o 11-0 heb wneud dim i hyder y garfan."}, {"text_idx": "#000011", "text": "Dyw\u2019r Seintiau ar y llaw arall ond wedi colli un o\u2019u 21 ge\u0302m ddiwethaf ym mhob cystadleuaeth (vs Drenewydd), ac ar o\u0302l sicrhau\u2019r Esgid Aur y penwythnos diwethaf bydd yr Albanwr, Declan McManus yn awyddus i ychwanegu at ei 30 o goliau ym mhob cystadleuaeth y tymor yma."}, {"text_idx": "#000012", "text": "Gyda\u2019r Seintiau eisoes yn saff o\u2019u lle\u2019n Ewrop, byddai buddugoliaeth iddyn nhw yn golygu bod y ti\u0302m orffenodd yn drydydd yn y cynghrair, sef Y Drenewydd yn cipio\u2019r tocyn olaf i Ewrop."}]